Na temelju članka 17. stavak 1. i članka 289. Zakona o socijalnoj skrbi (“Narodne novine”, broj 18/22, 46/22, 119/22, 71/23, 156/23 i 61/25), članka 19. stavak 1. podstavak 5. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 36/09,150/11, 144/12, 19/13, 137/15, 123/17, 98/19,144/20) te članka 19. Statuta Grada Buzeta („Službene novine Grada Buzeta“, broj 2/21 i 10/21), Gradsko vijeće Grada Buzeta je na sjednici održanoj dana 3. travnja 2025. godine donijelo

**ODLUKU  
o socijalnoj skrbi**

**I. OPĆE ODREDBE**

Članak 1.

(1)Ovom Odlukom utvrđuju se prava i oblici pomoći iz socijalne skrbi koje osigurava Grad Buzet (u daljnjem tekstu: Grad) propisana Zakonom o socijalnoj skrbi kojim se uređuje socijalna skrb (u daljnjem tekstu: Zakon) te prava iznad standarda propisanih Zakonom koja pruža i osigurava Grad, korisnici socijalne skrbi te uvjeti, način i postupak za njihovo ostvarivanje.

(2)Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

Članak 2.

(1)Prava utvrđena ovom Odlukom ne mogu se ostvarivati u cijelosti na teret proračuna Grada ukoliko je zakonom ili drugim propisom određeno da se ta prava ostvaruju prvenstveno na teret državnog proračuna ili drugih pravnih i fizičkih osoba.

(2) Iznimno od odredbe stavka 1. ovoga članka ako su pojedina prava, koja prema ovoj Odluci osigurava Grad, po svojoj visini i/ili po svome opsegu utvrđena u višem iznosu i/li u većem opsegu od prava koja osigurava Republika Hrvatska, odnosno Zavod ili druga pravna ili fizička osoba, Grad će ta prava osigurati do visine razlike između prava koja oni osiguravaju i prava utvrđenih ovom Odlukom.

Članak 3.

(1) Financijska sredstva za provedbu prava i oblika pomoći propisanih ovom Odlukom osiguravaju se u proračunu Grada za svaku proračunsku godinu u okviru programa javnih potreba u socijalnoj skrbi.

(2) Prava i oblici pomoći propisani ovom Odlukom mogu biti ograničeni ovisno o stanju sredstava u proračunu Grada, osim u slučaju ostvarivanja prava iz socijalne skrbi na koje je Grad zakonom obvezan.

Članak 4.

Nadležno upravno tijelo Grada u smislu ove Odluke je upravno tijelo Grada u čijem je djelokrugu obavljanje poslova socijalne skrbi (dalje u tekstu: Odjel) koji poslove u vezi s provedbom ove Odluke obavlja u suradnji s Vijećem za socijalnu politiku Grada Buzeta, ostalim upravnim tijelima Grada, područnom jedinicom Hrvatskog zavoda za socijalni rad (u daljnjem tekstu: Zavod), mjesnim odborima, humanitarnim organizacijama, vjerskim zajednicama, udrugama, ustanovama socijalne skrbi i drugim domaćim i stranim fizičkim i pravnim osobama.

**II. VIJEĆE ZA SOCIJALNU POLITIKU GRADA BUZETA**

Članak 5.

(1) Vijeće za socijalnu politiku (dalje u tekstu: Vijeće) je savjetodavno tijelo koje imenuje gradonačelnik iz redova predstavnika ustanova iz područja socijalne skrbi, Zavoda, članova humanitarnih organizacija, vjerskih zajednica i udruga koje djeluju na području Grada.

(2) Vijeće iz stavka 1. ovog članka ima predsjednika i šest članova.

(3) Vijeće iz stavka 1. ovog članka radi na sjednicama koje saziva predsjednik.

(4) Vijeće se imenuje na mandat od četiri godine od dana imenovanja odnosno do prestanka mandata Gradonačelnika.

Članak 6.

Vijeće iz članka 4. ove Odluke:

- predlaže gradonačelniku donošenje akata kojima se regulira ostvarivanje prava iz članka 9. stavka 2. ove Odluke

- donosi zaključke o ostvarivanju prava iz članka 9. stavka 2. ove Odluke,

- prati provođenje programa iz područja socijalne skrbi i predlaže smjernice za njegovu provedbu.

**III. DEFINICIJE POJMOVA**

Članak 7.

Pojedini pojmovi u smislu ove Odluke i drugih akata Grada donesenih temeljem ove Odluke u postupku za ostvarivanje socijalnih prava, imaju sljedeće značenje:

1. ***korisnik*** je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan ovom Odlukom i Zakonom.

2. ***samac*** je osoba koja živi sama,

3. ***kućanstvo*** je zajednica osoba koje zajedno žive i podmiruju troškove života,

4. ***samohrani roditelj*** je roditelj koji živi sam s djetetom, sam skrbi o njemu i sam ga uzdržava,

5. ***jednoroditeljska obitelj*** je obitelj u kojoj žive dijete odnosno djeca i jedan roditelj,

6. ***dijete*** je osoba do navršenih 18 godina života,

7. ***mlađa punoljetna osoba*** je odrasla osoba koja nije navršila 21 godinu života, a ostvaruje naknade i usluge u sustavu socijalne skrbi s obzirom na dob,

8. ***odrasla osoba*** je osoba koja je navršila 18 godina, a nije navršila 65 godina života, 9. ***starija osoba*** je osoba koja je navršila 65 i više godina života,

10. ***dijete s teškoćama u razvoju*** je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu uključenost, 11. ***osoba s invaliditetom*** je osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima

12. ***osoba potpuno nesposobna za rad*** je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja

13. ***djelomično radno sposobna osoba*** je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja 14. ***beskućnik*** je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje

15. ***osnovne životne potrebe*** su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta

16. ***prihod*** su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza

17. ***imovina*** su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i inozemstvu

18. ***socijalna isključenost*** je nemogućnost pojedinca da sudjeluje u uobičajenim aktivnostima društva kojemu pripada, zbog čimbenika koji su izvan njegove kontrole 19. ***javni rad*** je društveno koristan rad koji se odvija u ograničenom razdoblju te nudi sufinanciranje i financiranje zapošljavanja nezaposlenih osoba iz ciljanih skupina, čiji se program temelji na društveno korisnom radu koji inicira lokalna zajednica ili organizacije civilnog društva

20. ***dugotrajna skrb*** su naknade i usluge propisane Zakonom koje se pružaju korisniku s oštećenjem zdravlja i oštećenjem funkcionalnih sposobnosti duže od godinu dana

21***. rana razvojna podrška*** je usluga stručne poticajne pomoći i podrške djetetu i stručne savjetodavne pomoći roditeljima i drugim članovima obitelji ili udomitelju, kad je kod djeteta u ranoj dobi utvrđeno odstupanje u razvoju, razvojni rizik ili razvojne teškoće***.***

**IV. KORISNICI SOCIJALNE SKRBI**

Članak 8.

(1) Korisnici socijalne skrbi utvrđeni su Zakonom i ovom Odlukom.

(2) Prava i oblici pomoći regulirani ovom Odlukom i Zakonom osiguravaju se:

- hrvatskom državljaninu koji ima prebivalište na području Grada,

- strancu sa stalnim boravkom i dugotrajnim boravištem na području Grada,

- osobi bez državljanstva sa privremenim i stalnim boravkom i dugotrajnim boravištem na području Grada.

(3) Iznimno od stavka 2. ovog članka, pravo na jednokratnu naknadu može se priznati i osobi koja nije obuhvaćena stavkom 2. ovog članka pod uvjetima propisanim ovom Odlukom, ako to zahtijevaju životne okolnosti u kojima se našla.

(4) Uvjet iz stavka 2. ovog članka moraju ostvarivati svi članovi kućanstva, osim ako u ovoj Odluci nije drugačije definirano.

**V. PRAVA IZ SOCIJALNE SKRBI**

Članak 9.

(1) Temeljem Zakona ovom se Odlukom utvrđuju prava iz socijalne skrbi kako slijedi:

1. Naknada za troškove stanovanja
2. Naknada za troškove prijevoza zbog školovanja

(2) Ovom Odlukom utvrđuju se prava iz socijalne skrbi koja korisnici mogu ostvariti iznad zakonskog standarda u okviru programa javnih potreba u socijalnoj skrbi, kako slijedi:

1. Naknada za troškove stanovanja iznad standarda,

2. Pomoći za djecu predškolske dobi

2.1. Naknada za podmirivanje troškova boravka djece u dječjem vrtiću,

2.2. Naknada za podmirivanje troškova prijevoza za uslugu rane razvojne

podrške,

1. Pomoći za djecu školskog uzrasta
   1. Naknada za podmirivanje troškova obroka učenicima osnovne škole,
   2. Naknada za podmirivanje troškova produženog boravka učenicima osnovne škole,
   3. Sufinanciranje nabave drugih obrazovnih materijala učenicima osnovne škole,
   4. Naknada redovitim učenicima srednjih škola slabijeg imovnog stanja

4. Usluga pomoći u kući,

5. Jednokratna naknada,

6 Stalna mjesečna novčana naknada,

7.Dopunska novčana pomoć,

8.Naknada za pogrebne troškove.

(3) Korisnik može istodobno ostvariti više pojedinačnih prava utvrđenih ovim člankom, ako njihovo istodobno ostvarivanje ne proturječi svrsi za koju je ostvarivanje namijenjeno, osim ako ovom Odlukom nije drugačije određeno.

**VI. PRAVA TEMELJEM ZAKONA O SOCIJALNOJ SKRBI**

**1. NAKNADA ZA TROŠKOVE STANOVANJA**

Članak 10.

(1) Pravo na naknadu za troškove stanovanja u smislu Zakona priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

(2) Troškovi stanovanja u smislu Zakona odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Članak 11.

(1) Naknada iz članka 10. priznaje se u visini od najmanje 30% zajamčene minimalne naknade.

(2) Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

(3) Korisniku zajamčene minimalne naknade sa slobodno ugovorenom najamninom priznaje se naknada do iznosa pune zajamčene minimalne naknade.

(4) Isplata naknade iz stavaka 1., 2. i 3. ovog članka u pravilu se odobrava u novcu izravno korisniku na tekući račun ili gotovinski putem isplatnog naloga (HUB uputnica).

(5) Grad naknadu za troškove stanovanja može djelomično ili u potpunosti podmiriti izravno u ime i za račun korisnika zajamčene minimalne naknade.

**2. NAKNADA ZA TROŠKOVE PRIJEVOZA ZBOG ŠKOLOVANJA**

Članak 12.

(1) Naknadu za troškove prijevoza zbog školovanja ostvaruje učenik s teškoćama i osoba s invaliditetom polaznik Srednje škole Buzet, ako prijevoz nije osiguran po nekoj drugoj osnovi.

(2) Naknada iz stavka 1. ovog članka obuhvaća troškove prijevoza u odlasku i povratku i priznaje se po najnižoj cijeni za redovita prijevozna sredstva javnog prometa za najkraću relaciju, a ako korisnik za prijevoz koristi osobno vozilo, u visini cijene vozne karte javnog prijevoznika.

**VII. OSTALA PRAVA U OKVIRU PROGRAMA JAVNIH POTREBA U SOCIJALNOJ SKRBI**

**1. NAKNADA ZA TROŠKOVE STANOVANJA IZNAD STANDARDA**

Članak 13.

(1) Korisnik zajamčene minimalne naknade koji ostvaruje pravo na naknadu za troškove stanovanja sukladno članku 10. i 11. ostvaruje pravo na naknadu za troškove stanovanja iznad standarda.

(2) Naknada za troškove stanovanja iznad standarda korisniku iz stavka 1. ovog članka priznaje se mjesečno do 20% iznosa osnovice za izračun zajamčene minimalne naknade, a u pravilu se odobrava u novcu izravno korisniku na tekući račun ili gotovinski putem isplatnog naloga (HUB uputnica).

(3) Troškovi stanovanja iznad standarda za korisnika zajamčene minimalne naknade odnose se na troškove odvoza i zbrinjavanja otpada, naknade za neizgrađeno građevinsko zemljište, pričuve, TV pristojbe te fiksnih ili mobilnih usluga.

(4) Visinu mjesečnog iznosa naknade iz stavka 2. ovog članka za svaku proračunsku godinu utvrđuje Zaključkom gradonačelnik, na prijedlog Vijeća za socijalnu politiku.

Članak 14.

(1) Korisnik koji ispunjava uvjet prihoda iz ove Odluke te korisnik koji kumulativno ispunjava uvjet prihoda iz ove Odluke i koji temeljem rješenja Zavoda ima status roditelja njegovatelja ili njegovatelja ostvaruje pravo na naknadu za troškove stanovanja iznad standarda.

(2) Naknada za troškove stanovanja iznad standarda korisniku iz stavka 1. ovog članka priznaje se mjesečno do 70% iznosa osnovice za izračun zajamčene minimalne naknade, a u pravilu se odobrava u novcu izravno korisniku na tekući račun ili gotovinski putem isplatnog naloga (HUB uputnica).

(3) Troškovi stanovanja iznad standarda za korisnika iz stavka 1. ovog članka uključuju najamninu, komunalne naknade, troškove grijanja, vodne usluge, električne energije, troškove koji su nastali zbog radova na povećanju energetske učinkovitosti zgrade troškove odvoza i zbrinjavanja otpada, naknade za neizgrađeno građevinsko zemljište, pričuve, TV pristojbe te fiksnih ili mobilnih usluga.

(4) Visinu mjesečnog iznosa naknade iz stavka 2. ovog članka za svaku proračunsku godinu utvrđuje Zaključkom gradonačelnik, na prijedlog Vijeća za socijalnu politiku.

Članak 15.

U posebno opravdanim slučajevima, ako to zahtijevaju životne okolnosti, Vijeće za socijalnu politiku može iznimno odobriti pravo na naknadu za troškove stanovanja iznad standarda bez uvjeta prihoda, ali na rok do 6 mjeseci.

1. **POMOĆI ZA DJECU PREDŠKOLSKE DOBI**

* 1. **NAKNADA ZA PODMIRIVANJE TROŠKOVA BORAVKA DJECE U DJEČJEM VRTIĆU**

Članak 16.

(1) Naknadu za podmirivanje troškova boravka u dječjem vrtiću u punom mjesečnom iznosu cijene vrtića ostvaruje korisnik zajamčene minimalne naknade.

(2) Naknadu za podmirivanje 50% troškova boravka u dječjem vrtiću ostvaruje korisnik koji udovoljava uvjetu prihoda.

(3) U posebno opravdanim slučajevima, ako to zahtijevaju životne okolnosti, Vijeće za socijalnu politiku može iznimno odobriti naknadu za podmirivanje troškova boravka u dječjem vrtiću bez uvjeta utvrđenih stavkom 1. i 2. ovog članka te utvrditi rok i mjesečni iznos podmirivanja troškova.

(4) Naknada za podmirivanje troškova boravka u dječjem vrtiću odobrava se od dana podnošenja zahtjeva u pravilu za pedagošku godinu.

(5) Naknadu za podmirivanje troškova boravka djeteta u dječjem vrtiću sukladno ovom članku po istim uvjetima ostvaruje i korisnik za smještaj djeteta u obrtu za dadilje koji djeluje na području Grada Buzeta.

**2.2. NAKNADA ZA PODMIRIVANJE TROŠKOVA PRIJEVOZA ZA POTREBE USLUGE RANE RAZVOJNE PODRŠKE**

Članak 17.

(1) Pravo na djelomično ili potpuno podmirivanje troškova prijevoza za potrebe usluge rane razvojne podrške ostvaruje korisnik za dijete s odstupanjem u razvoju, razvojnom riziku ili razvojnim teškoćama na temelju mišljenja liječnika specijaliste neonatologa ili pedijatra, a iznimno liječnika druge odgovarajuće specijalizacije ili stručne procjene.

(2) Naknadu za podmirivanje troškova prijevoza iz stavka 1. ovog članka ostvaruje korisnik za dijete do navršene treće godine, a najdulje do navršene djetetove sedme godine, odnosno do polaska u osnovnu školu.

(3) Uvjete i postupak ostvarivanja naknade za sufinanciranje te visinu iznosa troškova iz stavka 1. ovog članka utvrđuje zaključkom Vijeće za socijalnu politiku (dalje u tekstu: Vijeće) na razini svake kalendarske godine.

1. **POMOĆI ZA DJECU ŠKOLSKOG UZRASTA**
   1. **NAKNADA ZA PODMIRIVANJE TROŠKOVA OBROKA UČENICIMA OSNOVNE ŠKOLE**

Članak 18.

(1) Naknadu za podmirivanje troškova obroka učenicima osnovne škole u punom iznosu ostvaruje korisnik zajamčene minimalne naknade.

(2) Naknadu za podmirivanje troškova obroka učenicima osnovne škole ostvaruje korisnik koji udovoljava uvjetu prihoda.

(3) Naknada iz stavka 1. i 2. ovog članka priznaje se u iznosu od 50% troška obroka po djetetu.

(4) U posebno opravdanim slučajevima, ako to zahtijevaju životne okolnosti, Vijeće za socijalnu politiku može iznimno odobriti pravo na naknadu za podmirivanje troškova obroka učenicima osnovne škole bez uvjeta utvrđenih stavkom 1. i 2. ovog članka te utvrditi rok i mjesečni iznos podmirivanja troškova.

(5) Pravo na podmirivanje troškova obroka učenicima osnovne škole odobrava se od dana podnošenja zahtjeva u pravilu za školsku godinu.

(6) Naknada za podmirivanje troškova obroka učenicima osnovne škole odobrava se ukoliko ista nije osigurana po nekoj drugoj osnovi.

**3.2. NAKNADA ZA PODMIRIVANJE TROŠKOVA PRODUŽENOG BORAVKA**

**UČENICIMA OSNOVNE ŠKOLE**

Članak 19.

(1) Pod troškovima produženog boravka podrazumijevaju se troškovi u visini stalnog mjesečnog iznosa koji podmiruju korisnici produženog boravka, a ne uključuju troškove materijalnih rashoda koje korisnici plaćaju po danu korištenja produženog boravka.

(2) Naknadu za podmirivanje troškova produženog boravka učenicima od 1. do 4. razreda osnovne škole za školsku godinu ostvaruje korisnik zajamčene minimalne naknade.

(3) Naknadu za podmirivanje 50% troškova produženog boravka učenicima osnovne škole ostvaruje korisnik koji udovoljava uvjetu prihoda.

(4) U posebno opravdanim slučajevima, ako to zahtijevaju životne okolnosti, Vijeće za socijalnu politiku može iznimno odobriti naknadu za podmirivanje troškova produženog boravka učenicima osnovne škole bez uvjeta utvrđenih stavkom 2. i 3. ovog članka te utvrditi rok i mjesečni iznos podmirivanja troškova.

(5) Naknada za podmirivanje troškova produženog boravka učenicima osnovne škole odobrava se od dana podnošenja zahtjeva u pravilu za školsku godinu.

**3.3. SUFINANCIRANJE NABAVE DRUGIH OBRAZOVNIH MATERIJALA UČENICIMA OSNOVNE ŠKOLE**

Članak 20.

(1) Grad Buzet može sufinancirati nabavu drugih obrazovnih materijala za učenike osnovne škole koji imaju prebivalište na području Grada Buzeta.

(2) Uvjete i postupak ostvarivanja prava na sufinanciranje nabave drugih obrazovnih materijala utvrdit će na prijedlog Vijeća posebnom odlukom gradonačelnik.

**3.4. NAKNADA ZA REDOVITE UČENIKE SREDNJIH ŠKOLA SLABIJEG IMOVNOG STANJA**

Članak 21.

(1) Naknadu za redovite učenike srednjih škola slabijeg imovnog stanja ostvaruje učenik srednje škole ukoliko nije član kućanstva koje je korisnik prava na zajamčenu minimalnu naknadu, a kućanstvo udovoljava uvjetu prihoda iz članka 29. ove Odluke.

(2) Visina iznosa naknade iz ovog članka utvrđuje se do visine iznosa jednokratne naknade, a odobrava se najdulje na rok do 10 mjeseci.

(3) U posebno opravdanim slučajevima, ako to zahtijevaju životne okolnosti, Vijeće za socijalnu politiku može iznimno odobriti naknadu iz ovog članka, bez uvjeta utvrđenih stavkom 1. ovog članka.

**4. USLUGA POMOĆI U KUĆI**

Članak 22.

(1) Usluga pomoći u kući obuhvaća uslugu sukladno Zakonu.

(2) Pružatelj usluge pomoći u kući je Dom za starije osobe Buzet.

(3) Korisnici usluge pomoći u kući sklapaju ugovor o međusobnim pravima i obvezama s pružateljem usluge iz stavka 2. ovog članka sukladno uvjetima utvrđenim Pravilnikom o prijemu i otpustu korisnika Doma za starije osobe Buzet.

(4) Grad sredstva za provođenje usluge pomoći u kući osigurava izravno Domu za starije osobe Buzet kao proračunskom korisniku sukladno Proračunu Grada Buzeta i financijskom planu ustanove.

(5) Dom za starije osobe Buzet dužan voditi mjesečne evidencije o broju i vrsti pruženih usluga korisnicima te ih na zahtjev doznačiti Odjelu.

(6) Dom za starije osobe Buzet obvezan je Vijeću za socijalnu politiku Grada Buzeta dostavljati polugodišnje i godišnje izvješće o broju korisnika, broju i vrsti pruženih usluga pomoći u kući.

(7) Vijeće za socijalnu politiku Grada Buzeta može u posebno opravdanim slučajevima, ako to zahtijevaju životne okolnosti, donijeti zaključak kojim se odobrava besplatno pružanje usluga pomoći u kući, bez obzira na uvjete utvrđene Pravilnikom o prijemu i otpustu korisnika Doma za starije osobe Buzet.

Članak 23.

(1) Ukoliko korisnik usluga pomoći u kući nije u mogućnosti podmiriti troškove usluge gotovog obroka i dostave gotovih obroka u dom korisnika, Vijeće za socijalnu politiku može odobriti pravo na podmirivanje troškova ove usluge djelomično ili u cijelosti.

(2) Ukoliko korisnik usluga pomoći u kući nije u mogućnosti podmiriti troškove usluge prijevoza, Vijeće za socijalnu politiku može odobriti pravo na podmirivanje troškova ove usluge djelomično ili u cijelosti. Troškove cestarine, tunelarine i parkiranja snosi korisnik.

**5. JEDNOKRATNA NAKNADA**

Članak 24.

(1) Jednokratna naknada može se odobriti korisniku (samcu ili članovima kućanstva) koji zbog izvanrednih troškova nastalih zbog trenutačnih životnih okolnosti ili trajnijih teških okolnosti (rođenja ili obrazovanja djeteta, bolesti ili smrti člana obitelji, prirodne nepogode i slično), prema ocjeni Vijeća nije u mogućnosti djelomično ili u cijelosti podmiriti osnovne životne potrebe odnosno razriješiti posljedice takvih stanja i okolnosti.

(2) Jednokratna naknada odobrava se u pravilu u novcu, a izuzetno, kada postoji vjerojatnost da se novčanim oblikom pomoći ne bi ostvarila njena svrha, jednokratna naknada može biti zamijenjena ekvivalentnom vrijednošću u naravi ili uslugama.

(3) Jednokratna naknada može se dodijeliti korisnicima povodom blagdana (Uskrsa, Božića, Svetog Nikole).

(4) Jednokratna naknada odobrava se u pravilu na temelju zaključka Vijeća.

(5) U slučaju hitnoće u posebno opravdanim slučajevima, ako to zahtijevaju životne okolnosti, odobrenje o dodjeli jednokratne naknade može samostalno donijeti predsjednik Vijeća ili pročelnik Upravnog tijela uz prethodnu suglasnost predsjednika Vijeća.

(6) Visinu naknade iz stavka 1. ovog članka za svaku kalendarsku godinu na prijedlog Vijeća zaključkom utvrđuje gradonačelnik.

(7) Vijeće može zaključkom odobriti uvećani iznos jednokratne naknade u osobito opravdanim slučajevima.

(8) Ukoliko se sredstva iz stavka 6. i 7. ovog članka odobravaju za ulaganje u nužno stambeno zbrinjavanje korisnika, primjenjuju se odredbe članka 49. ove Odluke.

**6. STALNA MJESEČNA NOVČANA NAKNADA**

Članak 25.

(1) Stalnu mjesečnu novčanu naknadu ostvaruje svaki umirovljenik s prebivalištem na području Grada Buzeta, pod uvjetom da mu mirovina ne prelazi iznos od 200,00 eura mjesečno, a koji ispunjava uvjete prihoda iz ove Odluke. U mjesečni iznos mirovine uračunava se i mirovina koja se ostvaruje po međunarodnom ugovoru te dodatak uz mirovinu.

(2) Stalnu mjesečnu novčanu naknadu ostvaruje korisnik zajamčene minimalne naknade i korisnik bez prihoda, ako kućanstvo ispunjava uvjete prihoda iz ove Odluke

(3) Visinu iznosa novčane naknade iz stavka 1. i 2. ovog članka za svaku kalendarsku godinu na prijedlog Vijeća zaključkom utvrđuje gradonačelnik.

**7. DOPUNSKA NOVČANA POMOĆ**

Članak 26.

(1) Korisnik koji je na dan stupanja na snagu ove Odluke ostvarivao pravo na stalnu novčanu pomoć na temelju Odluke o dopunskoj zaštiti boraca narodno-oslobodilačkog rata („Službene novine Zajednice općina Rijeka“, broj 8/85. i 26/88.) ostvaruje pravo na dopunsku novčanu pomoć.

(2) Visinu iznosa dopunske novčane pomoći iz stavka 1. ovog članka za svaku kalendarsku godinu na prijedlog Vijeća zaključkom utvrđuje gradonačelnik.

**8. NAKNADA ZA POGREBNE TROŠKOVE**

Članak 27.

(1) Naknada za pogrebne troškove u iznosu koji utvrdi Vijeće priznaje se fizičkoj ili pravnoj osobi koja je podmirila troškove pogreba ili izvršila uslugu pogreba osobe koja:

a) nije imala zakonskog ili ugovornog obveznika uzdržavanja i

b) u trenutku smrti nije bila korisnik:

- prava na zajamčenu minimalnu naknadu odnosno član kućanstva koje je korisnik prava na zajamčenu minimalnu naknadu ili

- prava na uslugu smještaja ili organiziranog stanovanja na temelju rješenja Zavoda.

(2) U slučaju hitnoće, odobrenje o pomoći iz stavka 1. ovog članka može samostalno donijeti predsjednik Vijeća ili pročelnik nadležnog upravnog tijela uz prethodnu suglasnost predsjednika Vijeća.

(3) U slučaju naknadnog utvrđivanja zakonskog ili ugovornog obveznika uzdržavanja za slučajeve iz stavka 1. ovog članka, primjenjuju se odredbe članka 48. stavka 3. ove Odluke.

**VIII. UVJETI I KRITERIJI ZA OSTVARIVANJE PRAVA IZ SOCIJALNE SKRBI**

Članak 28.

Prava iz socijalne skrbi utvrđena člankom 9. ove Odluke može ostvariti korisnik:

- zajamčene minimalne naknade,

- koji udovoljava uvjetu prihoda,

- koji posjeduje pravovaljanu medicinsku ili drugu odgovarajuću dokumentaciju

- u posebno opravdanim slučajevima, ako to zahtijevaju životne okolnosti.

Članak 29.

(1) Uvjet prihoda ispunjava korisnik s prihodom:

* samac do 330,00 eura
* dvočlano kućanstvo do 480,00 eura
* tročlano kućanstvo do 630,00 eura
* četveročlano kućanstvo do 830,00 eura

(2) Ako kućanstvo ima više od 4 člana, cenzus prihoda za svakog dodatnog člana uvećava se za 150 eura.

(3) Za jednoroditeljsku obitelj cenzus prihoda po svakom članu kućanstva uvećava se za dodatnih 100 eura.

(4) Za samohranog roditelja cenzus prihoda po svakom članu kućanstva uvećava se za dodatnih 150 eura.

(5) Kućanstvo koje ima dijete s odstupanjem u razvoju, razvojnom riziku ili razvojnim teškoćama, dijete s teškoćama u razvoju ili osobu s invaliditetom, cenzus prihoda uvećava se za 150 eura po djetetu s navedenim teškoćama odnosno osobi s invaliditetom, a što se dokazuje Nalazom i mišljenjem Zavoda za vještačenje, profesionalnu rehabilitaciju i zapošljavanje osoba s invaliditetom.

(6) Cenzusi prihoda iz stavka 2.-5. ovog članka međusobno se ne isključuju, izuzev cenzusa iz stavka 3. i 4. ovog članka.

Članak 30.

(1) Prihodom u smislu prethodnog članka ove Odluke smatra se iznos prosječnog mjesečnog prihoda kućanstva ostvarenog (isplaćenog) u posljednja 3 mjeseca koja prethode mjesecu u kojem je podnesen zahtjev za ostvarivanje prava, a čine ga sva sredstva koja kućanstvo ostvari po osnovi rada, mirovine, imovine, prihoda od imovine ili na neki drugi način primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza.

(2) Za samca ili člana kućanstva koji primitke ostvaruje obavljanjem samostalne djelatnosti, a obveznik je plaćanja poreza na dohodak, prihod iz članka 27.stavka 1. utvrđuje se prema podnesenoj godišnjoj poreznoj prijavi ili Izvješću o paušalnom dohotku od samostalne djelatnosti i uplaćenom paušalnom porezu na dohodak i prirezu poreza na dohodak (Obrazac PO-SD).

Članak 31.

U prihod iz članka 30. ne uračunavaju se novčana sredstva ostvarena po osnovi:

1. naknade za troškove stanovanja
2. naknade za ugroženog kupca energenata
3. naknade zbog tjelesnog oštećenja
4. ortopedskog dodatka
5. osobne invalidnine
6. doplatka za pomoć i njegu
7. inkluzivnog dodatka
8. doplatka za djecu
9. naknade koje osigurava Grad Buzet temeljem ove Odluke
10. stipendije za školovanje učenika ili studenta dok traje redovito školovanje ili studiranje, a najdulje do 26. godine života
11. darovanja pravnih i fizičkih osoba za zdravstvene potrebe fizičke osobe
12. jednokratne donacije pravnih i fizičkih osoba do iznosa 1.327,23 eura godišnje
13. pomoći za ublažavanje posljedica prirodne nepogode
14. privremenog uzdržavanja za dijete prema zakonu kojim se uređuje privremeno uzdržavanje
15. uzdržavanja za maloljetno i punoljetno dijete ostvarenog prema zakonu kojim se uređuju obiteljski odnosi do iznosa minimalne plaće
16. obiteljske mirovine za maloljetno i punoljetno dijete do iznosa minimalne plaće
17. nagrade učeniku za vrijeme praktične nastave i naukovanja
18. novčane pomoći i naknade troškova prijevoza za vrijeme obrazovanja, novčane pomoći za nezaposlene osobe s invaliditetom, ostvarene prema zakonu kojim se uređuje zapošljavanje
19. doplatka za njegu i pomoć druge osobe, doplatka za pripomoć u kući, ortopedskog doplatka, posebnog doplatka, jednokratne novčane pomoći, obiteljske invalidnine, uvećane i povećane obiteljske invalidnine, osobne invalidnine, troškova ukopa, potpore za obrazovanje, novčane protuvrijednosti za besplatne udžbenike, dodijeljenog iznosa stambenog kredita ili financijske potpore, novčane naknade u iznosu obiteljske invalidnine, uvećane i povećane obiteljske invalidnine, naknade za topli obrok, sredstava potpore ostvarenih kroz Program stručnog osposobljavanja i zapošljavanja hrvatskih branitelja iz Domovinskog rata i članova njihovih obitelji, ostvarenih prema zakonu kojim se uređuju prava hrvatskih branitelja iz Domovinskog rata i članova njihovih obitelji
20. osobne invalidnine, obiteljske invalidnine, uvećane i povećane obiteljske invalidnine, dodatka za pomoć i njegu druge osobe, ortopedskog dodatka, posebnog dodatka, dodatka za pripomoć u kući i novčane protuvrijednosti za besplatne udžbenike ostvarene prema zakonu kojim se uređuje zaštita vojnih i civilnih invalida rata
21. osobne invalidnine, dodatka za njegu i pomoć druge osobe, dodatka za pripomoć u kući, ortopedskog dodatka, posebnog dodatka, jednokratne novčane pomoći, obiteljske invalidnine, uvećane i povećane obiteljske invalidnine, novčane naknade u iznosu obiteljske invalidnine, povećane i uvećane obiteljske invalidnine, naknade za troškove ukopa, stipendije i novčane protuvrijednost za besplatne udžbenike prema zakonu kojim se uređuju prava civilnih stradalnika iz Domovinskog rata
22. jednokratne novčane potpore za novorođeno dijete na temelju zakona kojim se uređuju rodiljne i roditeljske potpore, novčane pomoći za opremu novorođenog djeteta odnosno novčane pomoći za novorođeno dijete koje isplaćuje Grad Buzet
23. rada učenika i studenta na redovitom školovanju preko učeničkih i studentskih udruga
24. novčane pomoći, naknade troškova prijevoza, smještaja i prehrane nezaposlene osobe koja je uključena u usluge profesionalne rehabilitacije ili sudjeluje u projektu ili programu koji se provodi sa svrhom zapošljavanja
25. naknade za troškove prijevoza u vezi s korištenjem zdravstvene zaštite
26. humanitarne akcije.

Članak 32.

Iznos prihoda iz članka 30. umanjuje se za iznos koji, prema zakonu kojim se uređuju obiteljski odnosi, samac ili član kućanstva plaća za uzdržavanje osobe s kojom ne živi.

**IX. NADLEŽNOST I POSTUPAK**

Članak 33.

U postupku rješavanja o pravima utvrđenim ovom Odlukom, na temelju zaključka Vijeća za socijalnu politiku, nadležan je Odjel.

Članak 34.

Postupak iz članka 49. ove Odluke vodi upravno tijelo u čijoj je nadležnosti rješavanje imovinsko-pravnih poslova.

Članak 35.

(1) Postupak za ostvarivanje prava utvrđenih ovom Odlukom pokreće se na zahtjev stranke ili po službenoj dužnosti.

(2) Postupak iz stavka 1. ovoga članka po službenoj dužnosti pokreće se na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela, kao i na temelju činjenica koje su u drugim postupcima utvrdila nadležna upravna tijela Grada

Članak 36.

(1) Postupak za priznavanje prava iz članka 9. ove Odluke je žuran.

(2) Rješenje o priznavanju prava iz članka 9. stavka 1. ove Odluke donosi Odjel u roku od 15 dana od dana podnošenja urednog zahtjeva.

(3) Rješenje o priznavanju prava iz članka 9. stavka 2. ove Odluke donosi Odjel u pravilu u roku od 30 dana od dana donošenja zaključka Vijeća za socijalnu politiku.

(4) U slučaju hitnoće u posebno opravdanim slučajevima, ako to zahtijevaju životne okolnosti, Rješenje o priznavanju prava iz članka 9. stavka 2. može samostalno donijeti pročelnik Odjela uz prethodnu suglasnost predsjednika Vijeća.

Članak 37.

Zahtjev se u pisanom obliku podnosi Odjelu na propisanim obrascima koji se mogu preuzeti s web stranica Grada ili neposredno u prostorima Grada.

Članak 38.

(1) Podnositelj zahtjeva dužan je uz zahtjev dostaviti odgovarajuće isprave odnosno dokaze potrebne za ostvarivanje prava, a koji su jasno navedeni u obrascu.

(2) Odjel ili Vijeće može odlučiti provesti ispitni postupak s ciljem ispitivanja relevantnih činjenice i okolnosti o kojima ovisi ostvarivanje pojedinog prava.

(3) Ako podaci iskazani u zahtjevu nisu potpuni i/ili nisu dostavljeni svi prilozi navedeni u obrascu, podnositelj zahtjeva dužan je na traženje Odjela dopuniti zahtjev i/ili dostaviti tražene priloge u roku od 15 dana od dana dostave poziva za dopunu.

(4) Smatrat će se da je podnositelj odustao od zahtjeva za ostvarivanje prava i oblika pomoći ako dopunjeni zahtjev odnosno traženi prilozi ne budu dostavljeni Odjelu u roku iz prethodnog stavka ovog članka.

Članak 39.

(1) O zahtjevu za ostvarivanje prava temeljem ove Odluke u prvom stupnju rješava Odjel.

(2) Protiv prvostupanjskog rješenja Odjela dopuštena je žalba.

(3) O žalbi protiv prvostupanjskog rješenja Odjela odlučuje nadležno upravno tijelo Istarske županije.

(4) Žalba izjavljena protiv prvostupanjskog rješenja ne odgađa njegovo izvršenje.

Članak 40.

(1) Pravo iz članka 10. i 12. ove Odluke priznaje se s danom podnošenja urednog zahtjeva ili pokretanja postupka po službenoj dužnosti.

(2) Za mjesec u kojem je priznato pravo iz stavka 1. ovog članka korisniku se novčani iznos isplaćuje razmjerno broju dana od dana priznavanja prava do posljednjeg dana u tom mjesecu, a za mjesec u koje, prestaje pravo, korisniku se novčani iznos po priznatom pravu isplaćuje razmjerno broju dana, do dana prestanka prava.

Članak 41.

(1) Osim prava iz članka 40. stavka. 1. ove Odluke, ostvarivanje ostalih prava iz ove Odluke u pravilu započinje teći od prvog dana sljedećeg mjeseca nakon podnošenja urednog zahtjeva.

(2) Osim prava iz članka 40. stavka. 1. ove Odluke, prestanak ostalih prava iz ove Odluke u pravilu se za mjesec u kojem prestaje pravo korisniku novčani iznos po priznatom pravu isplaćuje razmjerno broju dana, do dana prestanka prava.

Članak 42.

(1) Korisnik prava iz socijalne skrbi dužan je odmah, a najkasnije u roku od 8 dana, prijaviti Odjelu svaku promjenu činjenice koja bi utjecala na ostvarivanje prava.

(2) Na osnovi obavijesti korisnika ili na osnovi podataka pribavljenih po službenoj dužnosti Odjel će donijeti novo rješenje samo ako su se promijenile okolnosti o kojima ovisi priznavanje prava i visina priznatog iznosa.

Članak 43.

(1) Ako korisnik nakon promijenjenih okolnosti i nadalje ispunjava uvjete za korištenje prava u manjem ili većem iznosu od već priznatog prava, pravo u izmijenjenom iznosu priznaje se s danom nastanka promijenjenih okolnosti.

(2) Ako zbog promijenjenih okolnosti korisnik ne ispunjava uvjete za daljnje korištenje prava, pravo prestaje s danom nastanka promijenjenih okolnosti.

(3) U slučajevima iz ovoga članka donosi se rješenje o ukidanju rješenja kojim je pravo priznato i utvrđuje priznavanje prava u izmijenjenom iznosu odnosno prestanak prava.

Članak 44.

(1) U slučaju smrti korisnika prava, pravo prestaje s danom smrti.

(2) U slučaju iz stavka 1. ovoga članka donosi se rješenje o ukidanju rješenja kojim je pravo priznato i utvrđuje se prestanak prava.

Članak 45.

Odjava prebivališta s područja Grada ima za posljedicu gubitak prava ostvarenih temeljem ove Odluke i to od dana promjene prebivališta.

Članak 46.

Ukoliko korisnik ili članovi kućanstva u kojemu on živi imaju dugovanje prema Gradu s bilo koje osnove, Grad može uskratiti zahtijevano pravo, osim prava na naknadu troškova stanovanja iz članka 9., stavka 1. ove Odluke.

Članak 47.

(1) Odjel ima pravo i obvezu nadzirati koriste li se sredstva odobrena za ostvarivanje prava sukladno odredbama ove Odluke i u svrhu za koju su namijenjena.

(2) Ukoliko se utvrdi nenamjensko korištenje sredstava, rješenjem Odjela uskratit će se ostvarivanje prava.

**X. POVRAT ISPLAĆENIH IZNOSA I NAKNADA ŠTETE**

Članak 48.

(1) Grad Buzet ima pravo na naknadu štete koja je nastala isplatom na ime prava iz članka 9. ove Odluke.

(2) Korisnik koji je na temelju rješenja Odjela ostvario pravo iz socijalne skrbi dužan je nadoknaditi štetu koja je nastala time što je:

* na temelju neistinitih ili netočnih podataka za koje je znao ili morao znati da su neistiniti, odnosno netočni ili na drugi način neosnovano ostvario pravo iz ove Odluke na koje nije imao pravo ili ga je ostvario u većem opsegu nego što mu pripada,
* pravo iz ove Odluke ostvario zbog toga što nije prijavio promjenu koja utječe na prestanak ili opseg prava, a znao je ili je morao znati za tu promjenu.

(3) Na povrat neosnovano isplaćenih iznosa prava i pomoći utvrđenih ovom Odlukom i naknadu štete primjenjuje se Zakon kojim se uređuju obvezni odnosi, ako ovom Odlukom nije drugačije propisano.

Članak 49.

(1) Grad Buzet ima pravo na povrat iznosa isplaćenih na ime prava iz članka 24. stavka 8. ove Odluke.

(2) Povrat iznosa iz stavka 1. ovog članka osigurava se upisom zabilježbe tražbine u zemljišnim knjigama na nekretninama koje su u vlasništvu odraslog korisnika.

(3) Na temelju pravomoćnog rješenja o priznavanju prava iz članka 24. stavak 8. ove Odluke vrši se upis zabilježbe tražbine u zemljišnim knjigama na nekretninama u vlasništvu odraslog korisnika u korist Grada, na prijedlog nadležnog državnog odvjetništva.

(4) Zabilježba tražbine ima učinak da pravo namirenja Grada po osnovi povrata isplaćenih iznosa odnosno naknade štete utvrđeno ovršnom ispravom dobiva ono mjesto u prvenstvenom redu koje mu je bilo osigurano zabilježbom tražbine pa će se ovrha moći neposredno provesti bez obzira na to tko je u međuvremenu postao nositelj knjižnoga prava.

(5) Zabilježba iz stavka 2. ovog članka briše se na temelju suglasnosti Grada kada se izvrši naplata potraživanja na imovini korisnika ili otpiše dug.

Članak 50.

(1) Za slučaj smrti korisnika prava iz članka 24. stavka 8. ove Odluke ili korisnika kojem je temeljem odobrenog prava sukladno Odluci o socijalnoj skrbi Grada Buzeta (Službene novine Grada Buzeta br. 7/14.) izvršen upis zabilježbe tražbine u zemljišnim knjigama na nekretninama, Grad ima pravo na povrat iznosa isplaćenih po osnovi priznatog prava od njegovih nasljednika do visine vrijednosti naslijeđene imovine.

(2) Za slučaj da korisnik prava iz članka 24. stavka 8. ove Odluke ili korisnik kojem je temeljem odobrenog prava sukladno Odluci o socijalnoj skrbi Grada Buzeta (Službene novine Grada Buzeta br. 7/14.) izvršen upis zabilježbe tražbine u zemljišnim knjigama na nekretninama, kojem su u cijelosti ili dijelom isplaćivani iznosi iz sredstava proračuna Grada, daruje svoju imovinu, Grad ima pravo od obdarenika na povrat iznosa isplaćenih po osnovi priznatog prava do visine vrijednosti darovane imovine.

(3) Grad Buzet ima pravo na povrat iznosa isplaćenih na ime prava iz članka 24. stavka 8. ove Odluke ili korisnika kojem je temeljem odobrenog prava sukladno Odluci o socijalnoj skrbi Grada Buzeta (Službene novine Grada Buzeta br. 7/14.) izvršen upis zabilježbe tražbine u zemljišnim knjigama na nekretninama, od osobe koja je po zakonu dužna uzdržavati korisnika.

Članak 51.

(1) U slučajevima iz članka 50. stavka 1. do 3. Grad poziva obveznika povrata isplaćenog iznosa da u određenom roku izvrši povrat isplaćenih iznosa.

(2) Ako obveznik povrata isplaćenog iznosa iz članka 50. stavka 1. do 3. ne izvrši povrat isplaćenih iznosa u određenom roku, Grad je ovlašten podnijeti tužbu radi povrata isplaćenih iznosa putem nadležnog državnog odvjetništva na temelju dokumentacije koju dostavlja Grad.

(3) Grad Buzet neće podići tužbu radi povrata iznosa iz stavaka 2. ovog članka ako bi ostvarivanjem tražbine nasljednici i članovi njegove obitelji te obdarenik i članovi njegove obitelji ostali bez imovine, odnosno prihoda potrebnog za podmirenje osnovnih stambenih i drugih osnovnih životnih potreba.

**XI. RAZMJENA PODATAKA**

Članak 52.

Grad će sa Zavodom i drugim pružateljima socijalnih usluga razmjenjivati podatke o naknadama i socijalnim uslugama u skladu s propisom kojim se uređuje zaštita osobnih podataka.

**XII. EVIDENCIJA I DOKUMENTACIJA**

Članak 53.

(1) Grad je dužan voditi evidenciju i dokumentaciju o priznatim pravima u sustavu socijalne skrbi propisanim Zakonom, posebnim propisima i općim aktima Grada.

(2) Na prikupljanje, obradu, pohranjivanje, posredovanje i korištenje podataka koje sadrže zbirke podataka te na zaštitu informacijske privatnosti pojedinca primjenjuju se propisi kojima se uređuje zaštita osobnih podataka i zaštita tajnosti podataka.

**XIII. PRIJELAZNE I ZAVRŠNE ODREDBE**

Članak 54.

Poslove ili dio poslova u vezi s ostvarivanjem prava utvrđenih ovom Odlukom, odnosno pružanje usluga ili dijela usluga korisnicima prava iz ove Odluke, Grad može povjeriti i nekoj drugoj pravnoj ili fizičkoj osobi ovlaštenoj za obavljanje tih usluga s kojom će sklopiti ugovor.

Članak 55.

(1) Odjel je dužan u roku od godine dana od dana stupanja na snagu ove Odluke provesti postupak preispitivanja prava postojećih korisnika radi ponovnog utvrđivanja ispunjavanja uvjeta za priznavanje prava iz ove Odluke.

(2) Prava priznata na temelju Odluke o socijalnoj skrbi Grada Buzeta („Službene novine Grada Buzeta“, broj 7/14), a čije ostvarivanje traje na dan stupanja na snagu ove Odluke, ostaju na snazi do dovršetka postupka iz stavka 1. ovog članka

Članak 56.

Danom stupanja na snagu ove Odluke prestaje važiti Odluka o socijalnoj skrbi Grada Buzeta („Službene novine Grada Buzeta“, broj 7/14).

Članak 57.

Postupci za ostvarivanje prava započeti prije početka primjene ove Odluke, dovršit će se po odredbama Odluke o socijalnoj skrbi Grada Buzeta („Službene novine Grada Buzeta“, br. 7/14) koja je bila na snazi u vrijeme pokretanja postupka.

Članak 58.

Za sve ono što ovom Odlukom nije izrijekom definirano primjenjuju se odredbe Zakona.

Članak 59.

Ova Odluka stupa na snagu osmog dana od dana objave u „Službenim novinama Grada Buzeta“.

KLASA: 024-03/25-01/4

URBROJ: 2163-3-01-01-25-9

Buzet, 3.4.2025.

GRADSKO VIJEĆE GRADA BUZETA

PREDSJEDNIK

Davor Prodan